**Радионица: Удружења грађана - право на самоорганизовање**

**ЦИЉ:**

Циљ ове радионице је да ученици упознају и разумеју појам *удружење грађана (невладина организација).*

**ЗАДАЦИ:**

* Упознавање са појмом, улогом и врстама удружења грађана
* Разумевање карактеристика удружења грађана

**Материјал за рад:**

* Листа удружења грађана - за ученике (Прилог бр. 1)
* Организације грађана, терминолошка разноврсност - за ученике (Прилог бр. 2)
* Карактеристике удружења грађана - - за наставника (Прилог бр. 3)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ОПИС АКТИВНОСТИ:**

**Први корак:**

(Трајање: 5 минута)

Наставник/ца приликом најаве нове теме којом ће се бавити на радионицама које следе подсећа ученике да су се већ сусрели са појмом удружења грађана, у радионици "*Карактеристике цивилног друштва".* Тада су били у улози грађана који су формирали своје удружење да би заштитили нека своја права или остварили неке своје потребе и интересе. Том приликом су дали назив своме удружењу, повезивали се са другим организацијама и позивали власт на сарадњу и одговорност у решавању друштвених проблема.

Наставник/ца настоји да се ученици што потпуније подсете проблема око којих су се у тој вежби окупљали и активности које се предузимали. Важно је и да наставник/ца напомене да је *цивилно друштво* термин који се користи за грађане који делују у функцији општег добра, било као појединци, било као припадници група и организација, кроз грађанске иницијативе и у оквиру удружења грађана.

Неоподно је да наставник/ца подсети ученике да се грађани окупљају око једног циља, удружују и организују своје активности и када предузимају грађанску иницијативу, али да то удруживање нема трајни и формални карактер, као у случају формирања *удружења грађана -* организације за чије је оснивање потребно да буде регистрована по посебној законској процедури. Такође, наставник/ца напомиње да је право грађана на удруживање и самоорганизивање загарантовано уставом.

**Други корак:**

(Трајање: 20 минута)

У овом делу активности ученици се окупе у мање групе (свака група броји 4 -5 ученика) а наставник/ца даје инструкцију да се у тако формираним групама присете удружења грађана (или, како се она још називају, невладиних организација), за чије активности су чули. Ученици могу наводити како домаће тако и међународне организације, а неопходно је да размене своја мишљења и да одговоре на следећа питања:

* Шта су удружења грађана?
* Зашто настају и којим се све активностима баве?

Наставник/ца питања записује на табли и даје ученицима десетак минута за рад. Када ученици на нивоу групе заврше свој рад, представници група износе своје одговоре које наставник/ца записује на табли. Наставник/ца настоји и да продуби одговоре ученика, постављајући и додатна питања у складу са развојем дискусије (нпр. ако на питање зашто настају удружења грађана ученици одговоре "Да би решавала проблеме", неопходно је да их наставник/ца позове да размисле ко би још могао да тај проблем реши да ли је добро да се грађани искључиво баве тим проблемом или да се искључиво ослањају на државу и сл.)

У делу овог корака у којем ученици наводе којим се све активностима поједина удружења грађана баве, наставник/ца отвара могућност класификације организација грађана, наглашавајући да су могуће различите класификације, на основу различитих критеријума:

* област активности (култура, образовање, здравство, социјална заштита, заштита животне средине, економски и социјални развој, грађанска права и сл.),
* врста активности (хуманитарне, мировне активности и сл.)
* циљна група (избеглице, деца, омладина, жене, мањине, и сл.).

На крају овог корака, наставник/ца подели ученицима Листу удружења грађана (Прилог бр. 1).

**Трећи корак**

(Трајање: 20 минута)

Наставник/ца најављује ученицима да ће се у наставку активности бавити карактеристикама удружења грађана на тај начин што ће покушати да дефинишу какво је значење следећих термина: *невладине огранизације*, *непрофитни сектор, трећи сектор, добровољни сектор.*

Затим позива ученике да укратко објасне њихово поимање ових назива. Не задржавајући се много на томе наставник/ца им подели копије текста у којима се налазе потребна објашњења различитих термина (Прилог бр. 2) уз објашњење да сваки од ових назива наглашава само један аспект ових организација. Задатак ученика је да пажљиво прочитају текст на основу њега и свих информација које су сазнали из претходног разговора покушају да направе листу карактеристика удружења грађана узимајући у обзир све наведене аспекте. Како ученици и даље раде на нивоу група које су претходно фирмирали, неопходно је да оне карактеристике удружења грађана око којих су се као група договорили запишу.

На овај начин ученици ће сами сачинити детаљније одређење појма удружења грађана и навести њихове битне карактеристике.

На крају активности представници група презентују закључке и а остали ученици су позвани да излагања допуњују или да формулације прецизирају.

Највероватније је да ће ученици навести следеће одређење удружења грађана:

*Удружења грађана су организације које формирају грађани у корист општег добра, које делују релативно независно од државе, остварују непрофитну расподелу средстава и у свој рад укључују волонтере и добротворна улагања.*

Приликом вођења ове активности наставнику може бити од користи прилог са листом каратеристика удружења грађана (Прилог бр. 3).

**Материјал за рад**

**Прилог бр. 1**

ВРСТЕ удружења грађана (НЕВЛАДИНИХ ОРГАНИЗАЦИЈА)

1. Екoлошке организације и покрети (боре се за здраву животну средину)
2. Омладинске и студентске организације (заступају интересе младих људи и студената)
3. Хуманитарне организације (прикупљају и деле хуманитарну помоћ)
4. Образовне организације (едукују људе на различите теме)
5. Мировне организације (развијају културу мира, ненасиља и толеранције)
6. Организације за заштиту права мањина и маргинализованих група - Рома, избеглих и расељених лица, жена, деце, хомосексуалаца итд. (штите људска и грађанска права)
7. Међународне организације (Црвени крст, УНИЦЕФ, итд.).

**Прилог бр. 2**

Организације грађана - терминолошка разноврсност

У зависности од политичког, културног и привредног развоја, организације грађана се различито називају у различитим земљама.

***Непрофитни сектор***, термин који се најчешће прихвата, наглашава да ове организације, за разлику од профитних, не постоје примарно ради остваривања профита. Оне могу да остварују профит, али то није њихов примарни циљ. Сем тога, зарађени профит се не расподељује међу члановима већ се употребљава за програме и активности.

***Трећи сектор*** је термин који је као и претходни настао у Америци, да би се организације овог типа издвојиле од прва два сектора - државе и тржишта. Сам термин, међутим, не подразумева потпуну независност од државе и тржишта. У финансијском смислу, ове организације су често зависне и од државе и од приватних предузетника.

***Добротворни сектор****,* термин који се користи у Енглеској, истиче подршку добротворних организација, донатора и спонзора, мада допринос донатора не мора да буде једини, а често ни главни извор прихода.

***Добровољни сектор***, термин који истиче значај добровољних активности које не захтевају плаћање, рад волонтера, као главну особину овог сектора. Међутим, велики број активности у овом сектору захтева рад стручњака и стално запослених.

***Невладине организације*** *(НВО)* је термин који наглашава одвојеност ових организација од владе и државног утицаја. Највише се употребљава у земљама у развоју, а углавном се односи на организације ангажоване на социјалним и економским променама. Такође, невладине организације не учествују у освајању власти; не могу бити примарно политички ангажоване за подршку кандидатима на изборима, али могу бити ангажоване у политичким активностима.

**Прилог бр. 3**

**КАРАКТЕРИСТИКЕ Удружења грађана**

**(НЕВЛАДИНИХ ОРГАНИЗАЦИЈА)**

1. Оснивају их сами грађани/ке
2. Добровољна удружења грађана
3. Нису сами себи сврха - настају да би створиле промену у средини и побољшале услове живота грађана/ки
4. Непрофитна - профит се не распоређује члановима организације већ се улаже у корист остварења постављених циљева
5. Невладина – не оснива их влада
6. Не учествују у освајању власти, али је контролишу (једна од карактеристика цивилног друштва)
7. Сама утврђују своје циљеве и дефинишу своје програме
8. Вођена су вредностима